Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбите изјавени од М. М. од Кавадарци, поднесена против Упрвата за јавни приходи, по предметот Барање за пристап до информации од јавен карактер, на 24.09.2025 година го донесе следното

**Р Е Ш Е Н И Е**

1. Жалбите изјавени од М. М. од Кавадарци, поднесена против Упрвата за јавни приходи, заведена во Агенцијата под бр.08-468 на 05.09.2025 година и 24.09.2025 година, по предметот Барање за пристап до информации од јавен карактер**, СЕ ОДБИВА како неоснована**.
2. Решението на Имателот на информации бр.02-6247/5 од 11.09.2025 година **СЕ ПОТВРДУВА.**

**О Б Р А З Л О Ж Е Н И Е**

М. М. од Кавадарци, како што е наведено во Жалбата, на 07.08.2025 година поднел Барање за пристап до информации од јавен карактер до Управата за јавни приходи, со кое побарал по пошта да му се достави препис од следната информација:

„Дали правните лица кои добиле тендер во 2023, 2024 и 2025 г. за сеча, дотур и превоз на огревни дрва преку ЈП Национални шуми Скопје, издавале односно издаваат фискална сметка за превоз на огревни дрва од складиштата на подружниците на ЈП Национални шуми до купувачите“.

Постапувајќи по ова Барање, Имателот на информации со допис „Известување со барање за дополнување податоци“ бр.02-6247/2 од 22.08.2025 година, побарал од Барателот на информации да го дополни и прецизира неговото Барање, во кое и наведува: „....Ве известувам дека потребно е од Ваша страна во рок од три дена од денот на прием на ова известување со барање за дополнување податоци да се направи дополнување, допрецизирање на бараната информација со назив и ЕДБ на правни лице го добиле тендерот во 2023, 2024 и 2025 година за сеча, дотур и превоз на огревни дрва преку ЈП Национални шуми Скопје со цел да може да се обработи податок дали правните лице кои го добиле тендерот, издаваат фискална сметка за превоз на огревни дрва...“. Примен дописот од страна на Барателот на 26.08.2025 година.

Незадоволен од горенаведеното Известување, Барателот на информации во законски предвидениот рок, на 05.09.2025 година поднесе Жалба до Агенцијата, заведена во Агенцијата со бр.08-468. Во Жалбата меѓу другото е наведено: „...Имателот на информацијата во насока да не ме удостои со бараната информација до мене достави Известување со барање за дополнување на податоци со арх.бр.02-6247/2 од 22.08.2025г. користејќи одредена одредба од Законот за слободен пристап до информации од јавен карактер која во овој случај нема основ...Напоменувам дека податоците кои се бараат од мене немаат основ во Законот за лични податоци“.

Агенцијата со електронски допис бр. 08-468 од 05.09.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 11.09.2025 година до Агенцијата преку електронска пошта достави Произнесување по жалба бр.02-6247/4 од 09.09.2025 година, заведено во Агенцијата со бр.08-468. Во Произнесувањето е наведено: „...Управа за јавни приходи, како имател на информации од јавен карактер со должно внимание го разгледа доставеното барање и констатираше дека за да може да даде точен одговор, информација по доставеното барање, одлучи согласно член 17 од Законот за слободен пристап од јавен карактер ...дека потребно е од негова страна во рок од три дена ....да направи дополнување....Управата за јавни приходи...за да може да обработи и даде јасен, точен и прецизен податок потребно е во поднесеното барање од барателот да има точно наведени податоци согласно кои ќе може да дефинира и даде одговор за конкретен даночен обврзник, по поднесено конкретно барање.“. Во прилог достави Решение бр.02-6247/4 од 09.09.2025 година со коесе отфрла барањето на барателот. Во Решението е наведено: „...Управата...утврди дека барањето е непотполно и од истото неможе да се утврди за кои даночни обврзници потребно е да се обработи бараната информација, за што одлучи согласно член 17 од Законот за слободен пристап....Од причина што во законски предвидениот рок од тридена од денот на приемот на известувањето со барање за дополнување податоци, примено на ден 26.08.2025 година, видно од повратница R RD009270288MK од 23.08.2025 година, не е постапено од страна на барателот и не е доставено дополнување, допрецизирање на бараната информација, а се со цел имателот на информации ....да постапи по доставеното барање ....одлучи како во диспозитивот..“

Незадоволен од наведеното Решение, Барателот на информации повторно поднесе Жалба до Агенцијата, заведена во Агенцијата под бр.08-468 на 24.09.2025 година. Во Жалбата се наведува дека: „...Барателот како што наведов нема обврска да ги даде бараните податоци наведени во известувањето, бидејќи нема законска поткрепа односно основ, поради што барателот не доставил до имателот такви податоци...“. Во прилог на Жалбата го достави горенаведеното Решение на Имателот на информации, архивиран кај Имателот со нов број и датум, бр.02-6247/5 од 11.09.2025 година, но со истата содржина како и бр.02-6247/4 од 09.09.2025 година доставено до Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, Решението на Имателот на информации го потврди,** поради следното:

По разгледувањето на Барањето, Жалбата, Известувањето, Решението и Произнесувањето на жалбата на Имателот на информации, Агенцијата констатира дека во конкрениот случај, Имателот на информации по Барањето за пристап до информации од јавен карактер постапил правилно и согласно одредбите на Законот за слободен пристап до информации од јавен карактер, со тоа што согласно член 17 од истиот Закон, побарал од Барателот на информации да го дополни/прецизира Барањето на Барателот, со дадени упатствија во кој дел да го дополни, за да може да постапи по истото и поради тоа што во рок од три дена од денот на приемот на Известувањето, Барателот на информации не го дополни Барањето, Имателот на информации донел правилно и врз закон засновано Решение.

Согласно член 17 став 1 од Законот за слободен пристап до информации од јавен карактер, ако барањето е непотполно и поради тоа имателот на информацијата не може да постапува, тој ќе побара од барателот на информацијата да го дополни барањето, со укажување на последиците ако тоа не го направи. Барателот на информации е должен да го дополни барањето во рок од три дена од денот на известувањето за потребата од дополнување на барањето, односно во рок од три дена од денот на приемот на известувањето за потребата од дополнување на барањето.

Согласно член 17 став 3 од истиот Закон, ако барателот не постапи согласно со ставот 1 на овој член, имателот на информацијата со решение ќе го отфрли барањето.

Согласно горенаведените членови, Агенцијата смета дека Имателот на информации правилно постапил по Барањето на Барателот, со тоа што со допис е побарано од страна на Барателот на информации да го дополни Барањето, поради што Барателот на информации наместо да постапи по укажувањата на Имателот на информации и да го дополни/прецизира Барањето, доставува Жалба до Агенцијата.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**